[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 16.10.2007

SEC(2007) 1335

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

Έγγραφο που συνοδεύει την

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση των οδηγιών 76/768/ΕΟΚ, 88/378/ΕΟΚ, 1999/13/ΕΚ του Συμβουλίου και των οδηγιών 2000/53/ΕΚ, 2002/96/ΕΚ και 2004/42/ΕΚ ώστε να προσαρμοστούν στον κανονισμό (ΕΚ) ... για την ταξινόμηση, την επισήμανση και τη συσκευασία ουσιών και μειγμάτων και για την τροποποίηση της οδηγίας 67/548/ΕΟΚ και του κανονισμού (ΕΚ) αριθ. 1907/2006 ΕΚΤΕΛΕΣΤΙΚΗ ΠΕΡΙΛΗΨΗ ΤΗΣ ΑΞΙΟΛΟΓΗΣΗΣ ΑΝΤΙΚΤΥΠΟΥ ΠΟΥ ΣΥΝΔΕΕΤΑΙ ΜΕ ΤΗΝ ΕΦΑΡΜΟΓΗ ΤΟΥ GHS ΣΤΗΝ ΚΟΙΝΟΤΙΚΗ ΝΟΜΟΘΕΣΙΑ [COM(2007) 611 τελικό][SEC(2007) 1334]

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

ΕΚΤΕΛΕΣΤΙΚΗ ΠΕΡΙΛΗΨΗ ΤΗΣ ΑΞΙΟΛΟΓΗΣΗΣ ΑΝΤΙΚΤΥΠΟΥ ΠΟΥ ΣΥΝΔΕΕΤΑΙ ΜΕ ΤΗΝ ΕΦΑΡΜΟΓΗ ΤΟΥ GHS ΣΤΗΝ ΚΟΙΝΟΤΙΚΗ ΝΟΜΟΘΕΣΙΑ

Το σύστημα οικουμενικής εναρμόνισης για την ταξινόμηση και την επισήμανση των ουσιών και των μειγμάτων (GHS), που εγκρίθηκε επίσημα από το Οικονομικό και Κοινωνικό Συμβούλιο των Ηνωμένων Εθνών (UN ECOSOC) τον Ιούλιο του 2003, στοχεύει στην καθιέρωση των ίδιων κριτηρίων σε παγκόσμιο επίπεδο για την ταξινόμηση και την κοινοποίηση μέσω επισήμανσης των κινδύνων των χημικών προϊόντων και, με τον τρόπο αυτό, στην προώθηση της υπεύθυνης διακίνησής τους. Το σύστημα αυτό αναμένεται να διευκολύνει το παγκόσμιο εμπόριο στον τομέα των χημικών και, ταυτόχρονα, να προστατεύσει την ανθρώπινη υγεία και το περιβάλλον.

Αυτή η αξιολόγηση αντικτύπου αφορά την εφαρμογή του συστήματος GHS στην ΕΕ μέσω ενός προτεινόμενου κανονισμού και των παρεπόμενων αλλαγών σε άλλη συναφή κοινοτική νομοθεσία σχετικά με τα χημικά προϊόντα («μεταγενέστερη νομοθεσία»). Βασίζεται σε μελέτες αξιολόγησης αντικτύπου της RPA και της London Economics, στο έργο των υπηρεσιών της Επιτροπής, όπως π.χ. εκείνο σχετικά με τις συνέπειες για «μεταγενέστερη νομοθεσία» και στις απαντήσεις της διαδικτυακής διαβούλευσης.

Η ανάλυση δείχνει ότι, μακροπρόθεσμα, η εφαρμογή του GHS φαίνεται να αξίζει τον κόπο, καθώς τα (επαναλαμβανόμενα) οφέλη, τα οποία έχουν την μορφή εξοικονόμησης κόστους που συνδέεται με το εμπόριο, θα υπερβούν τελικά το εφάπαξ κόστος της εφαρμογής του. Η εξοικονόμηση κόστους, η οποία σε όλες τις εκτιμήσεις ανέρχεται σε ένα μέσο όρο λίγων ημερών εργασίας το χρόνο ανά εταιρεία, προκαλούνται από την ουσιαστική μείωση του ρυθμιστικού φραγμού στο εμπόριο που οφείλεται στις παγκόσμιες διαφορές όσον αφορά την ταξινόμηση και την επισήμανση. Κατά συνέπεια, θα οδηγήσει σε αύξηση των εμπορίου χημικών προϊόντων με χώρες εκτός της ΕΕ και θα συμβάλει έτσι μέσω της καλύτερης εξωτερικής ανταγωνιστικότητας της βιομηχανίας της ΕΕ σε μεγαλύτερη ανάπτυξη και περισσότερες θέσεις εργασίας.

Ωστόσο, το κόστος της εφαρμογής πρέπει να ελέγχεται συνεχώς έτσι ώστε να καταλήξουμε σε καθαρά οφέλη και στο εγγύς μέλλον και να αποφευχθεί περιττό κόστος και διοικητική επιβάρυνση για τις ΜΜΕ. Αρχικά, αυτό απαιτεί την ομαλή μετάβαση από το τρέχον σύστημα στο GHS που διατηρεί το τρέχον υψηλό επίπεδο περιβαλλοντικής προστασίας και προστασίας της υγείας και ελαχιστοποιεί την επιβάρυνση των εταιρειών. Η μεταβατική περίοδος πρέπει να αποτελείται από δύο επακόλουθα στάδια για τις ουσίες και τα μείγματα αντίστοιχα, καθορισμένα κατά τέτοιο τρόπο ώστε να προληφθούν σημαντικά προβλήματα λειτουργικότητας, να προβλεφθούν συνέργειες με τις επανεξετάσεις της ταξινόμησης στο πλαίσιο των σταδιακών καταχωρίσεων REACH και να υπάρξει ευθυγράμμιση με το ρυθμό εφαρμογής του GHS σε άλλα μέρη του κόσμου προκειμένου να μην απολεσθεί μέρος των εμπορικών οφελών.

Η αξιολόγηση αντικτύπου υποστηρίζει τον καθορισμό μεταβατικής περιόδου για ουσίες ώστε αυτή να συμπέσει με τη λήξη της προθεσμίας για τον κατάλογο ταξινόμησης και επισήμανσης του REACH. Βραχύτερη μεταβατική περίοδος θα ήταν δύσκολο να εφαρμοστεί στην πράξη και θα δημιουργούσε ενδεχομένως την ανάγκη να επισημανθεί εκ νέου ένα σημαντικό ποσό υφιστάμενων αποθεμάτων. Μεγαλύτερη μεταβατική περίοδος θα προκαλούσε επίσης προβλήματα σε παραγωγούς μειγμάτων που επιθυμούν να εφαρμόσουν νωρίς το σύστημα GHS.

Για το επικείμενο στάδιο της μεταβατικής περιόδου για τα μείγματα, η αξιολόγηση υποστηρίζει διάρκεια 4½ ετών. Είναι σαφές ότι φαινομενικά μέτριας έκτασης παρατάσεις της μεταβατικής περιόδου για τα μείγματα, πέραν του χρόνου αυτού, έχουν αρνητικές συνέπειες για τη συνεχώς μεγαλύτερη επιβάρυνση της ταυτόχρονης διαχείρισης δύο συστημάτων ταξινόμησης, επισκιάζοντας έτσι τη διευκόλυνση των προμηθευτών μειγμάτων που δραστηριοποιούνται σε μεγάλες αλυσίδες προμήθειας, μεταξύ των οποίων και πολλές ΜΜΕ, για καλύτερη διαχείριση των απαιτούμενων αλλαγών και διασπορά του κόστους. Βραχύτερη περίοδος σημαίνει ότι λιγότεροι προμηθευτές μειγμάτων μπορούν να επωφεληθούν από τις ταξινομήσεις GHS ουσιών και μεταγενέστερων μειγμάτων που έρχονται μέσω της αλυσίδας εφοδιασμού. Η προτίμηση για τα 4½ έτη έχει επίσης υποστηριχθεί από τις απαντήσεις στο πλαίσιο της δημόσιας διαβούλευσης ενδιαφερομένων που τάσσονταν σε μεγάλο βαθμό υπέρ μεσαίας έκτασης μεταβατικών περιόδων.